KIRJALLINEN KYSYMYS E-3251/00

esittäjä(t): Jorge Hernández Mollar (PPE-DE) komissiolle

(20. lokakuuta 2000)

Aihe: Öljyn mereen päästämisen kieltävä yhteisön lainsäädäntö

Costa del Solin alueella Espanjassa tapahtui ympäristökatastrofi ja alueen matkailua kohtasi taloudellinen onnettomuus raakaöljytankkerin kaadettua mereen öljyä.

Euroopan unionin viranomaisten pitäisi rangaista öljy-yhtiöitä niiden vastuuttomasta toiminnasta, kun ne tyhjentävät tankkereidensa säiliöitä Euroopan turistirantojen läheisyydessä välittämättä aiheuttamistaan vahingoista. Niiden pitäisi suojella sekä rantojen ympäristöä että matkailualueiden taloudellisia etuja erityisesti kesällä kun matkailijoita on paljon.

Voiko komissio ilmoittaa onko nykyinen yhteisön lainsäädäntö sen mielestä riittävän tehokas estämään öljy-yhtiöitä tyhjentämästä tankkereiden säiliöitä EU:n turistirantojen läheisyydessä?

Mikäli ei ole, mitä uusia määräyksiä se aikoo ehdottaa? Entä koordinoiko EU tähän asiaan liittyvää poliisivalvontaa?

Loyola de Palacion komission puolesta antama vastaus

(5. joulukuuta 2000)

Komissio on hyvin huolissaan alusten toiminnallisista päästöistä, yhteisön vesillä tapahtuva säiliöiden puhdistaminen mukaan luettuna. Toiminnalliset päästöt ovat merkittävä öljyn aiheuttaman meren pilaantumisen lähde.

Useat öljysäiliöalusten rakentamista ja toimintaa koskevat kansainväliset toimenpiteet (lähinnä Marpol 73/78 -yleissopimus) ovat viimeksi kuluneiden vuosikymmenten aikana pienentäneet merkittävästi tarvetta päästää lastijäämiä mereen ja tällaisten päästöjen hyötyä. Näiden kansainvälisten sääntöjen noudattaminen yhteisön satamissa taataan satamavaltioiden suorittaman valvonnan avulla alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) 19. kesäkuuta 1995 annetun neuvoston direktiivin 95/21/EY(1) mukaisesti.

Komission mielestä lisätoimenpiteet olivat kuitenkin tarpeen mereen tehtävien öljy- ja muiden päästöjen lopettamiseksi. Tämän johdosta komissio teki vuonna 1998 ehdotuksen neuvoston direktiiviksi aluksilla syntyvän jätteen ja lastijäämien vastaanottopalveluista satamissa(2).

Suuri osa kaikentyyppisten alusten toiminnallisista päästöistä yhteisön vesillä johtuu siitä, etteivät alukset joissain satamissa pysty toimittamaan lastijäämiä ja aluksella syntyneitä jätteitä satamien vastaanottolaitteisiin ja ovat haluttomia käyttämään tällaisia vastaanottolaitteita. Direktiivissä käsitellään tätä nimenomaista ongelmaa ja esitetään useita vaatimuksia sekä satamille että aluksille sen varmistamiseksi, että jokaisessa yhteisön satamassa on asianmukaiset vastaanottolaitteet ja että alukset käyttävät niitä. Euroopan parlamentti ja neuvosto ovat nyt antaneet direktiivin, jonka soveltaminen aloitetaan 24 kuukautta sen jälkeen, kun se on julkaistu Euroopan yhteisöjen virallisessa lehdessä.

Säännöt, jotka koskevat vastaanottolaitteita, jätehuollon suunnittelua sekä taloudellisia ja muita kannustimia jätteiden kuljettamiseksi satamiin, vähentävät merkittävästi mereen tehtävien päästöjen tarvetta. Direktiivissä säädetään myös alusten velvollisuudesta ilmoittaa satamaan aluksessa olevien jätteiden ja jäämien määrät. Tämä velvoite yhdessä satamissa suoritettavien tarkastusten kanssa lisää huomattavasti mahdollisuuksia valvoa kansainvälisten sääntöjen noudattamista. Komissio uskookin, että direktiivillä on suuri vaikutus alusten toiminnallisten päästöjen ja erityisesti kaikentyyppisten alusten öljypäästöistä aiheutuvan pilaantumisen vähentymiseen.

Mereen tehtävien luvattomien päästöjen valvonta on jäsenvaltioiden vastuulla. Yhteisön sääntöjä sovelletaan kuitenkin yhteistyöhön, jota tehdään tällaisiin tapauksiin reagoitaessa. Euroopan parlamentin ja neuvoston uusi päätös, joka koskee satunnaisista ja tahallisista päästöistä aiheutuvaan meren pilaantumiseen liittyvää yhteisön yhteistyöjärjestelmää(3), on viimeisteltävänä. Kun päätös on tehty, se tarjoaa erityisesti mahdollisuuden kehittää yhteisiä aloitteita, kuten työpajatoimintaa tai koulutuskursseja, joiden tarkoituksena on sellaisten toimenpiteiden vahvistaminen, joita jäsenvaltiot toteuttavat alusten luvattomien toiminnallisten päästöjen lopettamiseksi.

Öljykuljetusten meriturvallisuudesta antamassaan tiedonannossa(4) komissio ilmoitti, että se aikoo tutkia mahdollisuutta tehdä muita yhteisön aloitteita kaikentyyppisten alusten aiheuttamien toiminnallisten päästöjen vähentämiseksi.

(1) EYVL L 157, 7.7.1995.

(2) EYVL C 271, 31.8.1998.

(3) EYVL C 25, 30.1.1999.

(4) KOM(2000) 142 lopullinen.